ЗыIэщIагъэкIа текIуэныгъэ
«Спартак-Налшык» (Налшык) — «Ротор» (Волгоград) — 1:1 (0:0). Налшык. «Спартак» стадион. ФокIадэм и 16-м. ЦIыху 1050-рэ еп-лъащ.
"Спартак-Налшыкым" бжьыпэр къызэIуех. Судьяхэр: Вилков (Новгород Ищхъэрэ), Данченкэ (Уфа), Кудрявцев (Санкт-Петербург).
«Спартак-Налшык»: Цыган, Засеев, Овсиенкэ (Суслов, 57), Тимошин, Гарбуз, Щэуей, Руа, Коронов (Рухаиа, 72), Чеботару, ЛIуп (Сирадзе, 60), Гуэщокъуэ.
«Ротор»: Пчелинцев, Глушков, Васянович, Ламанж, Тен, Лукьяновс, Фомин, Ставпец (Устинов, 89), Комаровский (Коротаев, 75), Аппаев (Зинин, 87), Рылов (Архипов, 65).
Топхэр дагъэкIащ: Тимошиным, 60 (1:0). Архиповым, 83 (1:1).
Дагъуэ къыхуащIащ Тимошиным, Засеевым, Щэуейм, Тен, Архиповым.
Джэгум къыхахуащ Засеевыр.
«Ротор»-р Налшык къэкIуат, иужьрей джэгугъуитIыр иригъэхьэхуауэ икIи щытыкIэ гугъум къикIыну щIэхъуэпсу. Ди щIалэхэри иужь увыпIэхэр ябгынэну куэд щIауэ щIохъуэпс. Абы къыхэкIыу мы зэIущIэр хуабжьу удэзыхьэх хъуащ.
«Спартак-Налшыкым» и дежкIэ дэтхэнэ зы джэгугъуэми иджыпсту мыхьэнэшхуэ иIэщ. Зэман кIыхь хъуауэ щытыкIэ гугъум къызэримыкIыфым абы и лъэр щIигъэху зэпытщ, къыдэщIхэм я щIыб къахуригъэгъэзащ. Зы текIуэныгъэ-текIуэныгъитIым Iуэхум фIы и лъэныкъуэкIэ зригъэхъуэжыфынут, арщхьэкIэ апхуэдэ зэфIэкI налшыкдэсхэм зэкIэ къакъуэкIыркъым. Мис аргуэруи я IэмыщIэм илъу къэплъытэ хъуну текIуэныгъэр зыIэщIагъэкIащ.
ЗэIущIэм и япэ Iыхьэм «Спартак-Налшыкым» и тепщэныгъэр апхуэдизкIэ инти, топ зыбгъупщI абы и хьэрхуэрэгъум худигъэкIыфыну щытащ. Гуэщокъуэ Арсен и закъуэ Iэмал зытIущ иIащ. Хуабжьу жыджэрт ЛIуп Ислъами. Уеблэмэ къыщыхъуа щыIэщ Короновыр «Ротор»-м и гъуащхьэхъумэ псоми и закъуэу щаIэщIэкIа. АрщхьэкIэ дапхуэдизу гугъу зрамыгъэхьами, емылIэлIами, Iуэхум зыри къикIакъым. ХьэщIэхэр япэу ди гъуэм къыщыбгъэдыхьар 45-нэ дакъикъэрщ.
Апхуэдиз тепщэныгъэ иным гува-щIэхами ехъулIэныгъэ кърикIуэн хуейт. Абыи зыпигъэплъэщакъым. Гъуащхьауэхэм я Iуэхухэр къыщимыкIым, ди гъуащхьэхъумэхэр щIэгъэкъуэн яхуэхъуащ: Засеевыр щебгъэрыкIуэм, волгограддэсхэм я штрафнойм пэмыжыжьэу ираудащ. Руа ар игъэзэщIа иужькIэ, хьэщIэхэм я гъуэм и деж зэрызехьэ къыщыхъуащ икIи Тимошиным бжыгъэр къызэIуихащ.
Гуэщокъуэ Арсен (№9) и зи чэзу ебгъэрыкIуэныгъэ. 1:0-у «Спартак-Налшыкыр» япэ ищащ. Иджы нэхъыщхьэр текIуэныгъэр къахуэзыхь а бжыгъэр сыхьэт ныкъуэкIэ яхъумэнырт. Ди жагъуэ зэрыхъущи, налшыкдэсхэм ар яхузэфIэкIакъым. Джэгур иухыным дакъикъэ зыбгъупщI фIэкIа имыIэжу, «Ротор»-м и гъуащхьэхъумэ Глушковыр ижьырабгъумкIэ псынщIэу кIуэцIрыжри, топыр къыхитащ икIи абы япэу нэса Архиповым щхьэкIэ ар Цыган зыдэт гъуэм дигъэкIащ.
АдэкIэ текIуэныгъэм зэрыщIэбэнын къару ди щIалэхэм яIэжтэкъым. А псом ищIыIужкIэ я капитан Засеевым судьям етIуанэу дагъуэ къыхуищIри, джэгум къыхи-хуащ.
Урысей Федерацэм футболымкIэ и япэ дивизионым 2013 — 2014 гъэхэм щекIуэкI зэхьэзэхуэм и Iыхьэ щанэр зэфIэкIащ. Абы иджыри къэс «Спартак-Налшыкым» дэщIхэм дэрэжэгъуэ къаритакъым. АдэкIэ зэрыхъум деплъынщ. Абы щыгъуэми зэпеуэм зэрыщIидзэрэ бжьыпэр зыIыгъа «Арсенал»-м ар зыIэщIигъэкIащ, и стадионым щыджэгужу Владивосток къикIа «Луч-Энергия»-р бжыгъэшхуэкIэ зытригъакIуэри. Тулэдэсхэр зэрылъэпэрэпар «Мордовия»-м Iэзэу къигъэсэбэпащ икIи «Балтика»-р хигъэщIари, пашэныгъэр иубыдащ. Абыхэм япэжыжьэкъым Владикавказ и «Алания»-ри.
Иджы щыгъуазэ фыхуэтщIынщ япэ дивизионым хэт командэхэм иужьу ирагъэкIуэкIа джэгугъуэ махуэм къарикIуа бжыгъэхэм. Мис ахэр: «Мордовия» (Саранск) — «Балтика» (Калининград) — 1:0, «Сибирь» (Новосибирск) — «Алания» (Владикавказ) — 1:1, «Енисей» (Красноярск) — «Нефтехимик» (Нижнекамск) — 1:0, «СКА-Энергия» (Хабаровск) — «Ангушт» (Нэзрэн) — 2:1, «Газовик» (Оренбург) — «Уфа» (Уфа) — 0:0, «Шинник» (Ярославль) — «Химик» (Дзержинск) — 4:0, «Торпедо» (Мэзкуу) — «Салют» (Белгород) — 2:1, «Арсенал» (Тулэ) — «Луч-Энергия» (Владивосток) — 0:3.
КъыкIэлъыкIуэ джэгугъуэр фокIадэм и 22-м зэхэтынущ. А махуэм «Спартак-Налшыкыр» Дзержинск къалэм щIыпIэ «Химик»-м щыIущIэнущ.
Жыласэ Заурбэч.
